A touz cels qui verrunt ces présentes lettres, je Miles, chevaliers, sires de Noiers, et je Elissenz, fame à celui Mile, dame de Noiers, salut en Notre Seigneur. Nous faisons à savoir à touz que com mariages fust porparlé à faire de nostre chier fil l’ainz né Mile de Noiers, chevalier, et de noble damoiselle Marie de Créci, nièce à noble baron Jehan de Chasteillon, conte de Blois et seigneur d’Avenes, et à honorable père Erart, évesque d’Aucuerre par la grâce de Dieu, nous pour que le cil mariages se feist plus seurement et sans péril de contanz, fors familiames et meismes fors de nos mains, de notre avoerie, de nostre maimbor et de notre garde tout premièrement, nos deuz fiz: c’est à savoir celui Mile desuz diz, et Jehan le moins né, et les feismes de lor lige pooir et de lor propre volenté come cels qu’estoient de léaul aage à issir fors d’avoerie aus présenz, volenz, requérenz et consentenz que il fussient fors d’avoerie. En après por ce que contenz ne manière de discorts ne poist estre entr’aus après nos décès dou partage et de la succession de nos biens hérietez et conquestez: nous les partimes et lor feismes aus présenz, requerenz, volenz et consentenz partie et devise après nos décès à chascun par soi de nos biens héritez et conquestez en la forme qui sensuit: ce est à savoir que nous vossimes et devisames que cil devant diz Miles, nostres fiz ainz néz, et li hoir de son cors eussient por lor partie, lou chastel et la forterece de Noiers avec toutes les apartenances qui appartiennent et apendent à cel chastel et à la chastelerie, en viles, en terres, en homes, en plains, en bois, en rivières, en justises, en seignories, granz et petites, en rentes, en issues, en touz preuz qui pooient venir par raison des choses et de persones. Ce est à savoir lou bourc et la vile de Noiers qui est desous lou chastel, la vile de Corz, la vilede Clavise, Montet, Agnai, Perreigni, Arton, Monlai, Richebourc, les forez et les molins, les gueaigneries, les prez, les rivières, les tierces, les costumes, les censives, les justises, les seignories granz et petites, les bans, les paages, les prévotés, les tailles, touz les fiez et les rère-fiez que nous avons en ces leus et en ces viles desus dites et es apartenances, en quelque manière que nous les aions. Encor à tout ce, la vile de Sainte-Vertu, Yreor, tout ce que nous avons à Chablies et es apartenences; tout ce que nous avons à Venousse; tout ce que nous avons à Soolli et es apartenences; cinquante livres de tornois que nous avons chascun an, en la borce le roi de Navarre; vint et cinc livres de tornois que nous avons chascun an ou festaige de Tornoerre; tout ce que nous avons à Vilers-les-Auz; touz nos bois d’Erviaul; touz ce que nous avons à Lucei; tout ce que nous avons à Jous, tout ce que nous avons à Vermentom; tout ce que nous avons à Sacy; et généralement toutes droitures, toutes redevences que nous avons ne poons avoir, ne devons, par quelque raison que ce soit, es leus desus nomez senz riens oster. Après, nous voussimes et ostroiames et devisames que Jehanz nostre fiz moins nez et li hoir de son cors eussient pour lor partie de nos biens, la vile et la fermeté de Maisi, Til, tout ce que nous avons à Vilete, les forez, la rivière, la praerie et la gueaignerie et toutes les apertenences de ces leus desus diz; quatre vinz et quinze livres de tornois que nous avons de rente chascun an en la borce lou duc de Bergoingne et la botoellerie, que il soit botoielliers lou duc de Bergoingne. Lesquex toutes choses il tenra en fié de son frère ainz né, Milon desus dit. Encores voussimes-nous et ostroiames que li diz Jehan eust por sa partie, outre toutes les choses desus dites, toute notre terre d’Aucorrois, c’est à savoir Chitri et quanque nous avons à Coene, à Augi, à Naingi, à la Broce, lou bois de Grand-Mont, Corgi et tout lou bois de Corgi, Saint-Cire et tout ce que nous avons ou bois de Vereaul, soit en usage, soit en forest, et tous les fiez et rère-fiez de ces leus desus diz quii sunt, avec toute justises, toutes seignories granz et petites, toutes droitures et toutes redevences que nous i avoiens ne poens avoir en quelque menière que eles soient nomées, sauf l’omaige desus dit à son frère l’ainz né. Sauf ce à celui Jehan que se li dus de Bergoingne avoit raison ou cause par quoi li sires de Noiers ne poist metre fors de sa main Maisi ne les apertenences, i cil li Miles ains né seroit tenuz audit Jehan, par son sairement, à asseoir et à assener en sa partie desus dite autant de terre à la valor com les apartenences de Maisi vaudroient, ou tam com les choses vaudroient que li sires de Noers ne porroit mettre fors de ses mains, senz la volenté lou duc. Et est à savoir que cel partaige desus dit nous lor avons fait et devisé à avoir après noz décès, en tele manière que nous tenrons toutes ces choses tant com nous vivrons. Fors noef cens livrées de terre que nous prometons, sommes tenus à bailler à délivrer et à asseoir à maintenent a celui Miles à tenir à noz vivens. Lesqueles doivent estre assises au regart de deus chevaliers desquex li diz coens de Blois ou li evesques d’Aucuerre devent diz i metroient l’un et nous l’autre. Et se il avenoit ensinc que cil Miles nostres fiz mourut, don Dieu lou gart! avent de nous, ladite Marie de ces noef cenz livrées de terre, auroit cinc cens en douaire et la maisom de Corgi, des quex nous la doons des or an droit pour notre fil, tant com nous vivrons seulement. Et après nos décès, elle auroit en doaire toute la moitié de la terre et de toutes les choses qui sunt desus devisées à celui Miles em partie, sans la forterece dou chastel de Noiers desus dit. De laquele moitié nous la doons par tel que ele n’aura pas lors les cinc cenz livrées de terre ne la maison de Corgi. Ainçois revenra lors la maisons de Courgi à la partie de celui Jehan, sauve lou doaire à notre chiere fame Elissent desus dite et sa partie des conquez que ele tenra toute sa vie. Après nous faisons à savoir à touz et tesmoignons que la costume, la conditions et li usaiges dou chastel et de la chastelerie de Noiers jugiée et aprovée plusors fois entre chevaliers et borjois est tex: Que ce qui doit eschoir de costé ou avenir de descendue de père ou de mère, à aucun fil vivoit, se il moroit avant ce que cele descendue ou cele escheoite li fust avenue, et il eust hoir de son cors, il avenroit ou escherroit ausinc bien à son hoir de son cors, com à lui se il vivoit tout jeust il plus près que li hoirs ne seroit. Et pour ce que nous volons oster tout descort et tout contanz qui porroit avenir, nous voulons et ostroions que se il avenoit que cil Miles moreust avent nous, laissanz hoir de son cors, son frère Jehan ou aucune de noz filles seurvivens, i cil hoir qui seroit demorans dou cors doudit Mile, nostre fils, auroit toutes ces choses lesqueles nous li avons devisées em partie, tout ainsinc com li diz Miles les eust se il nous seurvesquist. Et se il avenoit que li diz Miles, notres fiz ainsnez, moreust avent que nous, ou avent l’un de nous, laissenz hoir de son cors, notre fil Jehan lou moins né seurvivent, et il ou aucune de noz filles demendesient après noz décès aucune chose par raison de saisine ou d’éritaige come plus prochien, ou par autre raison es biens qui sunt desus devisé, à celui Mile et à ses hoirs em partaige, et neessient que la costume, la conditions et li usages dou chastel et de la chastelerie de Noiers ne fust tex, com nous avons desus dit, et en venissient encontre: nous volons, ordonnons et commendons et en oblijons noz hoirs et nostre héritage, que si tost que li dis Jehanz ou aucune de noz filles ou li hoirs d’aus venroient en tout ou em partie contre ce partaige, ou encontre l’ordenence desus dite, ne demenderoient riens es choses desus dites qu’ils soient tenu à paier et à rendre por nom de poine quarante mile livres de tornois à ladite Marie, ou aus hoirs de son cors de celui Mile, avent que il fussient oi de ce qu’il voudroient demender; et voulons encor que cil qui venroient encontre, perdent tout ce que il ont ne devroient avoir de notre succession ou de noz biens, et que il viegne aus hoirs dou cors de celui Mile et de cele dite Marie. Après, nos faisons à savoir à touz que ce partaige les condicions, les covenences, les obligations, les recognoissences qui sunt desus dites, nous les avons faites, voulues et ordonées à boen apensement et de notre propre volenté, senz fraude et senz malice, et de la volenté audit Mile et audit Jehan; et les prometons, par notre sairemant doné sus sainte évangile, à tenir et à garder et acomplir si com eles sunt desus dites et a non venir encontre par nous ne par autrui, et en oblijons nous et noz hoirs et notre héritaige. Et toutes ces meismes choses, Miles et Jehanz notre fils desus dit, fors familie et fors d’avoerie et de léaul aaige, si com il est desus dit, voudrent et otroièrent et se tendrent à paié de noz biens après noz décès chascuns por les choses qui li sunt desus devisées en ce partaige, et les promistrent par lor sairemenz donnés devent nous sus sainte évangile à tenir et à garder, et à non venir encontre, par aus ne par autrui. Et reconut lidiz Jehanz par devent nous que la costume, la condicions, et li usaiges dou chastel et de la chastelerie de Noiers est tiex com il est desus dit. Et renonça, par son sairement à tout droit, à toute costume et à tout usaige contraire. Et pour ce que toutes ces choses desus dites soient plus fermes et plus estables, nous prions, requérons et supplions, tant com nous poons, à nostre très-haut seignor Phelippe, par la grâce de Dieu, roi de France, que il doint en son seel lou transcrit de ces noz letres présentes, et que il contraigne nous et nos hoirs à tenir et à garder toutes ces choses desus dites se nos, ou il en venoiens encontre. Et ausi prions et requerrons nostre chier seignor Henri, par la grâce de Dieu, roi de Navarre, conte de Champaigne, que il doint ensi en son seel lou transcrit de ces noz presentes lettres, et que il contraigne nous et noz hoirs à tenir et à garder quant aux choses de son fié qui cheent en ce partaige. Et encor à tout ce nous oblijons nous et nos hoirs et sozmetons en la juridicion de la cort d’Aucuerre et de Laingres, ou deus ensenble et à chascune par soi, à garder, à aconplir et à parfaire toutes ces choses desus dites. Et en tesmoignage de verité de toutes les choses desus dites, je Miles desus diz, sires de Noiers, de ma propre volenté et dou consentement et à la requeste à mes deux filz desus nommés, ai mis mon seel en ces présentes lettres. Et pour ce que je Elissenz desus dite, dame de Noiers, n’ai point de seel, je ai requis et prié, dou consentement et de la volenté mon seignor et mon mari desus dit, à sage home l’official de la cort d’Aucuerre, que il mete lou seel de sa cort por moi en ces présentes letres. Et nous officiaus de la cort desus dite, avons mis lou seel nostre cort en ces présentes letres, avec lou seel au seignor de Noiers desus dit, à la requête de la devant dite dame et de son seignor, en tesmoignage de vérité. Li quex sires et la quele dame reconurent par devant nous, que toutes les choses contenues en ces présentes letres, estoient veraies. Et ce fu fait en l’an de l’incarnation Nostre-Seignor mil deus cenz sexante et onze, ou mois de février.